钦定古今图书集成/明伦汇编/官常典/第630卷 > 《密州通判厅题名记》苏轼
## 钦定古今图书集成/明伦汇编/官常典/第630卷 > 《密州通判厅题名记》苏轼

始，尚书郎赵君成伯为眉之丹棱令，邑人至今称之。
余其邻邑人也，故知之为详。君既罢丹棱，而余适还
眉，于是始识君。其后余出官于杭，而君亦通守临淮，
同日上谒辞相，见于殿门外，握手相与语。已而见君
于临淮，剧饮大醉于先春亭上而别。又移守胶西，未
一年，而君来倅是邦，勤于吏职，视官事如家事，余得
“少休焉。”君曰：“吾厅事未有《壁记》”，乃集前人之姓名以
属于余，余未暇作也。及为彭城君，每书来辄以为言，
且曰：“‘吾将托子以不朽。昔羊叔子登岘山，谓从事邹
湛曰：‘自有宇宙，即有此山，登此远望，如我与卿者多
矣’。皆湮灭无闻，使人悲伤’。湛曰：‘公之名当与此山俱
传，若湛辈乃当如公言耳。夫使天下’”至今有邹湛者，
羊叔子之言也。今余顽鄙自放，而且老矣，然无以自
表见于后世，自计且不足，而况能以及子乎？虽然，不
可以不一言，使数百年之后，得此文于颓垣废井之
间者，茫然长思而一叹也。